สมหมายให้บอร์ดธอส.สอบร้องเรียนอังคณา
รมว.คลัง จี้เรื่องสอบ อังคณา เป็นหน้าที่บอร์ดต้องรายงานคลัง
2 ต.ค. 2557

รมว.คลัง จี้เรื่องสอบ อังคณา เป็นหน้าที่บอร์ดต้องรายงานคลัง
นายสมหมาย ภาษี รมว.คลัง เปิดเผยว่า เรื่องร้องเรียน นางอังคณา ปิลันธน์โอวาท ไชยมนัส กรรมการผู้จัดการธนาคารอาคารสงเคราะห์ (ธอส.) ที่บริหารงานไม่เหมาะสม มีการตั้งคนใกล้ชิดเข้ามาทำงาน ถือเป็นหน้าที่คณะกรรมการของธนาคารต้องสอบข้อเท็จจริงเรื่องนี้ และรายงานให้กระทรวงการคลังในฐานะที่ดูแลกำกับรับทราบ คลังจะไม่เข้าไปยุ่งก่อนที่กรรมการจะดำเนินการ ซึ่งที่ผ่านมา ม.ร.ว.ปรีดิยาธร เทวกุล รองนายกรัฐมนตรี ได้สั่งให้ค่อยๆ แก้ปัญหาแบงก์รัฐเพราะทุกแห่งมีปัญหาหมด
“ขณะนี้คลังมีเรื่องที่ต้องดำเนินการเยอะมาก รัฐมนตรีต้องทำเรื่องนโยบายก่อน ส่วนปัญหาที่เกิดขึ้นในแบงก์รัฐ มีคณะกรรมการที่ต้องดำเนินการตรวจสอบว่าจริงเท็จเป็นอย่างไร” นายสมหมาย กล่าว
นายสมหมาย กล่าวว่า ยังไม่ทราบว่ามีผู้ร้องเรียนเรื่องการบริหารงานของนางอังคณาไปที่คณะรักษาความสงบแห่งชาติ (คสช.) หรือไม่ ซึ่งผู้ร้องเรียนสามารถทำได้ 
แหล่งข่าวจากกระทรวงการคลัง เปิดเผยว่า สำนักงานคณะกรรมการนโยบายรัฐวิสาหกิจ (สคร.) ได้รับเรื่องร้องเรียนของนางอังคณาที่บริหารงานไม่เหมาะสมแล้ว อยู่ระหว่างทำเรื่องถึงคณะกรรมการของธนาคารให้ตั้งคณะกรรมการสอบข้อเท็จจริง
ก่อนหน้านี้ นางอังคณาออกมายืนยันว่า การบริหารงานที่ผ่านมาเป็นไปด้วยความโปร่งใส สุจริต เป็นธรรม และไม่เคยมีการดำเนินการทุจริต